Selvjustitsminister Morten Bødeskov, du bliver kritiseret for at have forberedt den nye offentlighedslov bag lukkede døre. Hvad siger du til det?



»Det passer simpelt hen ikke! Der er ikke fejet noget ind under gulvtæppet!«.



Må vi se efter?



»Nej, ifølge den nye offentlighedslov må der ikke kigges under gulvtæpper, der befinder sig i ministrenes fortrolige rum, så det kan desværre ikke lade sig gøre!«.





LÆGEBREVSPRÆKKEN



v/ dr. Erik Monster



Kære Doktor Monster



Jeg læste forleden i avisen, at 5 procent af befolkningen hører stemmer. Tror du, at der kan være tale om konservastive stemmer?



Lars Barfoed







Kære Barfoed



Det tvivler jeg ærligt talt på. Så skulle vi nok have været nede på 2-3 procent af befolkningen.



Monster

LYNKRIGSINTERVIEW







Præsident Barack Obama, vi har hørt en lille fugl synge om, at anklagemyndigheden vil kræve den tidligere soldat Bradley Mandsling i fængsel på livstid, fordi han har lækket militære hemmeligheder ...



»Jeg vil gerne bede om navnet på den fugl, så den kan blive spærret inde omgående! Vi kan ikke have sådan nogle til at flyve rundt til fare for landets sikkerhed!«.







FRIMURERE LOVER STØRRE ÅBENHED



Den nye stormurermester i Den Danske Frimurerorden, Walter Schwarz, lovede i går mere åbenhed omkring ordenens virksomhed:



»Dog er vi ikke indstillet på at fortælle om vore ritualer, for det ville bare ødelægge oplevelsen for nye frimurere. Det er også derfor, jeg ikke kan afsløre, hvorfor jeg går rundt med et får på hovedet«, siger den nye stormurermester.

ats@pol.dk